b'\n_START_ARTICLE_\nIkamiut\n_START_PARAGRAPH_\nIkamiut er en bygd med 96 indbyggere (2010) beliggende yderst p\xc3\xa5 en halv\xc3\xb8 i den sydlige del af Diskobugten ca. 36 km sydvest for Qasigiannguit i den tidligere Qasigiannguit Kommune, fra 2009 Qaasuitsup Kommune. Efter gennemf\xc3\xb8relsen af kommunalreformen serviceres Ikamiut fra Aasiaat._NEWLINE_Fiskeri og fangst er hovederhvervet, og p\xc3\xa5 byens fiskefabrik forarbejdes is\xc3\xa6r hellefisk og krabber._NEWLINE_Bygden har egen skole, kaldet Ivilikasiup atuarfia, men p\xc3\xa5 grund af f\xc3\xa5 elever undervises der i 3 samleklasser fra 1. til 9. klasse. Skolen har ca 22 elever, 1 l\xc3\xa6rer og 2 timel\xc3\xa6rere. I till\xc3\xa6g bruges skolens lokaler ogs\xc3\xa5 som ungdomsklub om aftenen, aftenskole, m\xc3\xb8delokale og nogle gange \xc3\xa5bnes biblioteket ogs\xc3\xa5 udenfor skolens \xc3\xa5bningstid._NEWLINE_Kirken er fra 1909, ombygget og hovedrestaureret 1983-84 og genindviet 1984. Den har 100 siddepladser og orgelet er et harmonium._NEWLINE_Det private trafikselskab, Disko Line, sejler fra Aasiaat til Ikamiut en gang om ugen. Ikamiut Helistop havde i 2008 87 afrejsende passagerer fordelt p\xc3\xa5 42 starter.'